
Vă înaintăm, alăturat, Raportul asupra proiectului de Lege privind intervenţiile active în atmosferă, trimis comisiei noastre pentru dezbatere şi avizare în fond cu adresa nr. PL.X 781 din 25 octombrie 2006. 

        RELU FENECHIU 

RAPORT

asupra proiectului de Lege privind intervenţiile active în atmosferă
1. Cu adresa nr. PL.X 781 din 25 octombrie 2006, Comisia pentru administraţie publică, amenajarea teritoriului şi echilibru ecologic, a fost sesizată în vederea dezbaterii şi avizării în fond cu proiectul de Lege privind intervenţiile active în atmosferă.

La întocmirea Raportului s-au avut în vedere:

· avizul favorabil al Consiliului Legislativ nr.543/14.04.2006;
· avizul favorabil al Comisiei pentru învăţământ, ştiinţă, tineret şi sport nr.29/349 din 9 noiembrie 2006;
· avizul favorabil al Comisiei juridice, de disciplină şi imunităţi nr.PL.X781 din 7 noiembrie 2006;
· avizul favorabil al Comisiei pentru apărare, ordine publică şi siguranţă naţională nr.32/702/14.11.2006;
· avizul favorabil al Comisiei pentru agricultură, silvicultură, industrie alimentară şi servicii specifice nr. 24/639 din 15 noiembrie 2006;
· punctul de vedere  favorabil al Guvernului nr.1598/22.05.2006. 

Proiectul de lege a fost dezbătut şi avizat în fond, în procedură obişnuită, în şedinţa din 20 februarie 2007.


Prezentul proiect de lege are ca obiect de reglementare crearea cadrului legislativ pentru intervenţii active în atmosferă, în scopul combaterii grindinei, a secetei severe, diminuării inundaţiilor pe bazine hidrografice, modificării vremii prin aplicaţii locale şi diminuării fenomenelor meteorologice violente.

2. Prin obiectul de reglementare şi conţinutul său, proiectul de lege se încadrează în  categoria legilor organice conform art.73 alin.(3) lit.h) din Constituţia României, republicată.


3. La dezbaterea proiectului de lege au participat ca invitaţi, în conformitate cu prevederile art.54 şi 55 din Regulamentul Camerei Deputaţilor, Ion Sandu – director la Administraţia Naţională de Meteorologie, Caunei Florescu –director şi Gheorghe Samoilă Stoica – consilier superior în cadrul Ministerului Agriculturii, Pădurilor şi Dezvoltării Rurale.

4. La lucrările Comisiei au fost prezenţi 27 deputaţi, din totalul de 29 membri ai Comisiei.

Proiectul de lege a fost adoptat de Senat în şedinţa din 19 octombrie 2006.


Comisia pentru administraţie publică, amenajarea teritoriului şi echilibru ecologic propune Plenului Camerei Deputaţilor respingerea acestui proiect de lege pe motiv că nu are fundamentare ştiinţifică şi intră în contradicţie cu prevederile unor legi din România (Codul Aerian al României - art.1, art.10, art.11) şi din legislaţia europeană în domeniu. Prevederile acestui proiect de lege ar pune România în situaţia de a nu respecta Convenţia ESPOO, privind evaluarea impactului transfrontalier al unor activităţi industriale. Totodată,  actualii responsabili cu activităţile de acest gen desfăşurate în România începând cu anul 2003, la unitatea pilot „antigrindină” de la Ploieşti au refuzat furnizarea de informaţii necesare întocmirii rapoartelor de evaluare a impactului asupra mediului.

Raportul de respingere al Comisiei a fost adoptat cu 16 voturi pentru, 2 voturi împotrivă şi 1 abţinere, din voturile celor prezenţi la vot.

5. Potrivit art.75 alineatele (1) şi (3) din Constituţia României, republicată şi art.92 alin.(9) pct.2 din Regulamentul Camerei Deputaţilor, republicat, proiectul de lege este de competenţa decizională a Camerei Deputaţilor.

